b'\n_START_ARTICLE_\nAnsambel Milana Vitka\n_START_SECTION_\nZasedba\n_START_PARAGRAPH_\nVodja ansambla je bil trobenta\xc4\x8d Milan Vitek. Harmoniko je igral Herman \xc5\xa0unko, klarinet Lado Bergles, basist pa je bil Vlado Klemen\xc4\x8di\xc4\x8d, na baritonu pa Tone Neuwirt. Kitaro je igral Tone Kalderon, pozneje pa Drago Kokalj. Bobne je igral Smiljan Rozman._NEWLINE_Ves \xc4\x8das sta v ansamblu prepevala Aleksander Bo\xc5\xa1tjan\xc4\x8di\xc4\x8d in Breda Bajc, rojena Janko.\n_START_SECTION_\nDelovanje\n_START_PARAGRAPH_\nAnsambel Milana Vitka je bil ustanovljen leta 1954. Imenoval se je po vodji, piscu melodij in trobenta\xc4\x8du Milanu Vitku. Tega leta so se prvi\xc4\x8d predstavili na Radiu Maribor, torej istega leta, kot se je pojavil Ansambel bratov Avsenik oziroma Gorenjski kvartet._NEWLINE_Melodije je ustvarjal Milan Vitek, ki je napisal ve\xc4\x8d kot 50 avtorskih skladb. Besedila sta dodajala Smiljan Rozman in Lojze Kraker. Preigravali so tudi Avsenikove pesmi. Neko\xc4\x8d so nastopili v dunajski mestni dvorani namesto Avsenikov kot Original Oberkrainer, vendar poslu\xc5\xa1alci niso opazili razlike. _NEWLINE_V \xc5\xa0vici so pri gramofonski hi\xc5\xa1i Polydor posneli \xc5\xa1tiri velike plo\xc5\xa1\xc4\x8de, za doma\xc4\x8de okolje pa tri male plo\xc5\xa1\xc4\x8de pri dru\xc5\xbebi RTB. Najve\xc4\x8d plo\xc5\xa1\xc4\x8d so izdali pri \xc5\xa1vicarski zalo\xc5\xbebi Elite special._NEWLINE_Z ansamblom Milana Vitka sta kot povezovalca in humorista nastopala Arnold Tovornik in Janez Klasinc, v\xc4\x8dasih se je pridru\xc5\xbeil tudi dramski igralec Vlado Samec. Zasedba je velikokrat spremljala pevca Iva Robi\xc4\x8da._NEWLINE_Najve\xc4\x8d nastopov je ansambel imel v Mariboru in okolici, veliko pa tudi v Avstriji, Nem\xc4\x8diji in \xc5\xa0vici, tam celo pred stalnim ob\xc4\x8dinstvom. Poldrugo desetletje so igrali \xc4\x8dez cele po\xc4\x8ditnice v isti pivnici kot Avseniki. Ve\xc4\x8d let zapored so bili stalni gostje na sejmu v Gradcu. Bili so skoraj stalni ansambel na Ve\xc4\x8derovih avtobusnih izletih, podobno tudi po koncu delovanja na smu\xc4\x8darski prireditvi Zlata lisica. Ve\xc4\x8d kot dvajsetkrat so igrali tudi na Mariborskem tednu._NEWLINE_Ansambel Milana Vitka je prenehal delovati leta 1980.'